Diari Oficial de la Generalitat Valenciana


Sumari del DOGV 7805, del 14-06-2016 (2016/3801)

RESOLUCIÓ de 19 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/16-AIA Sollana.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7805

Data del DOGV
:   14-06-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3801


Data del document
:   19-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 19 de maig de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/16-AIA Sollana. [2016/3801]  
De conformitat amb l'article 41.3 de la Llei 21/2013, de 9 de desembre, d'Avaluació Ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 2/16-AIA Sollana.  
  
  
«Declaració d'impacte ambiental  
Expedient: 2/5855-TAT.  
Títol: projecte bàsic d'AAI relatiu a la implantació d'una activitat de valoració de fracció pesada situada en el terme municipal de Sollana (València).  
Promotor: FERIMET, SL.  
Òrgan substantiu: Servei Territorial de Medi Ambient (ref.: AAI II/2015/01/46).  
Localització: c/ dels Borja, polígon industrial l'Ermita del Romaní, Sollana (València).  
  
Descripció del projecte  
FERIMET, SL, es dedica a la recuperació i comerç a l'engròs de materials fèrrics i no fèrrics, per mitjà de fragmentació i separació. Disposa de centres de treball a Sollana (partida dels Clots, carretera N-332, km 233) i a Granollers, entre altres. El centre de Sollana disposa de les autoritzacions pertinents per a l'exercici de l'activitat de fragmentació de ferralla, en particular AAI per al reciclatge de ferralla i metalls per Resolució de 14 de novembre de 2008, de la Direcció Territorial de València i amb número d'inscripció 346/AAI/CV.  
  
En les instal·lacions de fragmentació de residus es tracten principalment vehicles al final de la vida útil (VFU). Després de la fragmentació dels VFU, s'obtenen 3 fraccions ben definides: materials fèrrics i no fèrrics que es destinen a la indústria siderúrgica; residu pesat, compost per gomes, plàstics i materials metàl·lics, majoritàriament no fèrrics (LER 19 10 06, d'acord amb l'informe emés en matèria de residus); residu lleuger, compost per tèxtils, espumes i altres (LER 19 10 04, d'acord amb l'AAI). Més del 90 % del material que rep, s'envia a diferents foses, i se reincorporen com a matèria primera en la indústria.  
  
Es pretén la implantació en el terme municipal de Sollana d'una instal·lació per al tractament de la fracció pesada de rebuig (LER 19 10 06) obtinguda en les plantes de fragmentació de Sollana i Granollers. Disposarà d'una superfície superior a 10.000 m² pertanyents a 6 parcel·les contigües (en conjunt tenen una superfície de 12.174,19 m²), que alberguen naus ja construïdes amb superfície en planta d'uns 6.000 m². Està enclavada en una zona industrial que disposa dels serveis bàsics de subministrament d'aigua, llum i clavegueram, encara que els carrers no estan totalment asfaltats. Disposa d'accés directe des de la N-332-a, PK 242,5, en la pedania del Romaní, del terme municipal de Sollana (València).  
L'activitat consistirà en la valorització de residus no perillosos (operació de valorització tipus R4 d'acord amb l'informe emés en matèria de residus), per mitjà de separació. El material (fracció pesada de rebuig) arribarà en camions amb pis mòbil, des de les instal·lacions de fragmentació. Es disposa d'una bàscula per la pesada dels camions.  
  
La primera fase del tractament consistirà en la classificació per granulometria (5 fraccions) per mitjà d'una tremuja pulmó de 10 m³ que dirigirà el material cap a un garbell. Les diferents fraccions s'envien a uns casells d'acumulació. De forma independent, passen per una cinta amb separador òptic, que separa un concentrat de metalls i una fracció rebuig. El concentrat de metalls torna a passar per una separació de concentrat i fracció rebuig, i, finalment, passa per un separador d'INOX. S'obtindrà finalment un concentrat de metalls i una fracció lliure de metalls, que es destinarà a CDR (combustible derivat de residus).  
  
Els mecanismes i la maquinària empleats per a la classificació dels residus consistixen bàsicament en garbell, cintes i corrons transportadors, taules i garbells vibrants i separadors òptics.  
S'estima en 30.000 t/any la quantitat de material a gestionar. A partir d'este, s'estima l'obtenció de 6.000 t/any de metalls, 16.053 t/any de CDR i 7.947 t/any de rebuig que es destinarà a eliminació. S'emmagatzemaran en la planta, com a màxim, 500 t de concentrat de metalls i 1.500 t de CDR.  
  
Tramitació administrativa  
Amb data 7 d'octubre de 2014, es va rebre del Servei de Protecció i Control Integrat de la Contaminació, la sol·licitud d'informe de suficiència de documentació, en relació amb l'expedient d'autorització ambiental integrada (AAI) del projecte de valoració de fracció pesada, promogut per FERIMTE, SL. La consulta adjuntava una còpia de l'expedient en CD (projecte i estudi d'impacte ambiental).  
Es va procedir a l'inici d'un expedient de consulta d'avaluació ambiental (referència 211/4233-XUC), i este òrgan ambiental emet l'informe amb data 20 de gener de 2015. En este informe s'assenyalava determinades qüestions a ampliar, així com la necessitat que fóra l'òrgan substantiu el que sol·licitara la declaració d'impacte ambiental, una vegada realitzat el tràmit d'informació pública i consultes.  
  
Atés que l'autorització de la instal·lació es regix per la Llei 2/2006, de 5 de maig, corresponent l'obtenció d'autorització ambiental integrada segons l'annex II d'esta, l'expedient va passar a tramitar-se pel Servei Territorial de Medi Ambient, el qual una vegada realitzada la informació pública i consultes d'este, ha sol·licitat amb data 11 de gener de 2015 (registre d'entrada) la declaració d'impacte ambiental. A la sol·licitud s'adjunta:  
- Certificat de realització de la informació pública i consultes de l'expedient, i s'ha rebut una al·legació d'un veí contigu, en relació amb la falta d'urbanització de l'accés.  
- Resposta del promotor a l'al·legació rebuda, en què assenyala que l'accés és un vial de titularitat municipal.  
- Addenda al projecte, en resposta a requeriment del Servei de Gestió de Residus.  
- Addenda a l'estudi d'impacte ambiental, en resposta al requeriment formulat per este òrgan ambiental amb referència 211/1639-UEA.  
  
- Informe de compatibilitat urbanística municipal de 15 de juliol de 2014.  
- Informe municipal de 7 de gener de 2015, en què manifesta la suficiència de la documentació presentada.  
- Informe favorable condicionat de la Confederació Hidrogràfica del Xúquer, de 28 d'octubre de 2014. Les condicions es referixen a la necessitat de disposar de certificat de connexió al clavegueram; prohibició de sistemes d'alleugeriment que puguen generar abocaments a DPH; prohibició d'abocar directament o indirectament aigües i productes residuals susceptibles de contaminar les aigües continentals o altres elements del DPH; manteniment de les instal·lacions per a evitar contaminació de pluvials.  
- Informe en matèria de residus, de 13 de febrer de 2015.  
  
Afeccions legals  
L'autorització ambiental integrada de la instal·lació es regix pel procediment establit en la Llei 2/2006, de 5 de maig, i el seu desplegament reglamentari.  
La gestió dels residus està regulada per un ampli marc normatiu, en el qual cal destacar la Llei 22/2011, de 28 de juliol (llei bàsica estatal), i la Llei 10/2000, de 12 de desembre (normativa de la Comunitat Valenciana).  
La valoració no energètica de residus no perillosos amb capacitat major de 50 t/dia constituïx una activitat catalogada com a grup B, codi 09 10 09 02 en el catàleg d'activitats potencialment contaminants de l'atmosfera, d'acord amb la Llei 34/2007, de 15 de novembre, i la normativa que la desplega.  
El soroll generat per les activitats està regulat per la Llei 7/2002, de 3 de desembre, i el Decret 266/2004, de 3 de desembre.  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals hi ha la recollida i i tractament de residus.  
El Reial Decret 1890/2008, de 14 de novembre, aprova el reglament d'eficiència energètica en instal·lacions d'enllumenat exterior i les instruccions tècniques complementàries.  
L'actuació es troba en l'àmbit del PORN de l'Albufera, aprovat per Decret 96/1995, de 16 de maig. En relació amb les activitats industrials, l'epígraf 7.2 regula una sèrie de requisits bàsics.  
  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
  
Consideracions ambientals  
Es valoren en l'estudi d'impacte ambiental diverses naus de l'entorn de Sollana, i es justifica per què s'han descartat per a la instal·lació de l'activitat. La ubicació finalment elegida és un polígon industrial situat en el Romaní, pedania de Sollana situada al nord-oest del municipi.  
  
L'àmbit considerat constituïx un enclavament amb gran contrast entre les dos zones delimitades pel ferrocarril Gandia-València. A l'est del ferrocarril, l'ús del sòl és bàsicament agrícola i dedicat principalment al cultiu d'arròs. L'eix esmentat establix, a més, el límit del Parc Natural de l'Albufera, al seu torn espai LIC i ZEPA de la Xarxa Natura 2000 i zona humida. La zona a l'oest del ferrocarril, acumula multitud d'activitats industrials i de serveis i infraestructures de transport de gran capacitat, com el ferrocarril esmentat i l'AP-7, així com la CV-42 i la N-332-a. Encara que està inclosa en l'àmbit del PORN de la conca hidrogràfica de l'Albufera, s'ha seleccionat una ubicació en sòl urbà industrial. El risc d'inundació determinat pel PATRICOVA queda limitat pel mateix ferrocarril, i no afecta l'àmbit on se situa l'activitat. Altres riscos naturals no són rellevants, excepte la vulnerabilitat d'aqüífers que és de nivell mitjà. Atesa l'alta antropització de la zona, no es detecten espècies naturals que puguen estar afectades de forma significativa per l'actuació. La N-332-a coincidix amb la via pecuària vereda de Silla a Sueca.  
  
S'aporta l'informe de compatibilitat urbanística municipal de 15 de juliol de 2014, i s'assenyala que es tracta de sòl urbà industrial parcialment urbanitzat (normes subsidiàries de planejament). Es disposa d'accessos i connexió a subministrament d'aigua potable i energia. L'activitat s'ubicarà en una nau existent, per la qual cosa únicament es preveu realitzar obres de remodelació, la instal·lació de la maquinària i equips necessaris i adaptació de les instal·lacions. S'indica que la totalitat de la parcel·la estarà pavimentada.  
La matèria primera introduïda en el procés és la fracció pesada resultant del procés de fragmentació de residus que contenen metalls, el qual es genera en altres instal·lacions externes a la considerada. Està compost per gomes, plàstics i materials metàl·lics, majoritàriament no fèrrics. D'acord amb l'informe emés en matèria de residus, li correspon el codi LER 19 10 06, qüestió que el promotor debat, en relació amb la codificació actualment aplicada als residus generats en les plantes que abastiran esta. Atés que la documentació presentada aborda la caracterització del residu esmentat, s'han considerat les mateixes i el seu comportament durant el procés aplicat, així com el producte resultant d'este, independentment de la seua denominació sectorial.  
  
El consum d'aigua està associat als serveis sanitaris per als treballadors. La xarxa de recollida d'aigües residuals de les naus està connectada a la xarxa de clavegueram del polígon. El procés industrial desenrotllat no requerix el consum d'aigua i la neteja, es realitzarà en sec amb escombradora industrial. Es preveu la neteja de les zones exteriors per a evitar l'arrossegament de brutícia per les pluges.  
Altres fluids generats pel funcionament i manteniment de la instal·lació, com a greixos i olis, s'emmagatzemaran en contenidors adequats, en una zona delimitada a l'interior de la nau. S'entregaran al gestor autoritzat. Respecte als residus no perillosos, s'emmagatzemen també a l'interior de la nau. Els residus líquids disposaran de cubetes de contenció per a evitar vessaments. Es disposarà de sepiolita, per a la neteja i recollida d'un eventual vessament. Els residus no perillosos s'entregaran igualment a gestors autoritzats.  
La matèria primera introduïda s'emmagatzema a l'interior de la nau. S'ha caracteritzat com a material no pulverulent. Es preveu realitzar descàrregues freqüents (12 al mes) i recollides xicotetes (quantitat inferior a 210 t), a fi de procedir a la neteja periòdica de les instal·lacions. S'instal·laran filtres de mànegues amb diversos punts de captació situats en la zona d'amuntegament de matèria primera. També se situen captadors de material de partícules en la zona de treball i en les d'emmagatzematge. Tots els productes obtinguts (residus seleccionats) i el rebuig resultant s'emmagatzemen en zones separades per parets de blocs de formigó de 2 m d'alçària. En el cas del material no integrat en el CDR, atés que es tracta de la fracció més xicoteta, es disposa de contenidors específics per al correcte maneig i la gestió adequada. La càrrega i el moviment de materials es realitza amb pala carregadora. Les superfícies de trànsit, amuntegament i tractament de residus estan totalment impermeabilitzades. El buidat periòdic (cada 2 dies) per mitjà de la seua adequada gestió, permet la neteja constant.  
S'aporta un estudi acústic, ja que a causa del tipus de maquinària que s'utilitza, el soroll és l'afecció ambiental més significativa de la instal·lació. La maquinària està dotada de suports que amortixen les vibracions produïdes. Una vegada entre en funcionament l'activitat, es procedirà a la realització de la preceptiva auditoria acústica.  
S'incorpora un programa de vigilància ambiental consistent en el control i seguiment de la remodelació de les naus i del funcionament de la instal·lació.  
L'activitat exercida permet incrementar la quantitat de materials recuperats d'una fracció que prèviament es destinava a eliminació.  
  
  
Consideracions jurídiques  
D'acord amb la normativa aplicable en matèria d'avaluació d'impacte ambiental (Reial Decret Legislatiu 1/2008, d'11 de gener, i Llei 2/1989, de 3 de març, desplegada pel Decret 162/1990, de 15 d'octubre, i la modificació introduïda pel Decret 32/2006, de 10 de març) les instal·lacions, en què es realitze el desballestament o emmagatzematge de ferralla estan sotmesos a avaluació d'impacte ambiental (epígraf 6.c.2 de l'annex I).  
L'expedient ha observat els tràmits previstos en el Decret 162/1990, de 15 d'octubre, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent,  
  
Declaració d'impacte ambiental  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte bàsic d'AAI relatiu a la implantació d'una activitat de valoració de fracció pesada (resultant del procés previ de fragmentació de residus metàl·lics) situada en el polígon industrial l'Ermita de Sollana (València), promoguda per FERIMET, SL, sempre que esta es desenvolupe amb les previsions del projecte, el estudi d'impacte ambiental i la resta de documentació que hi ha en l'expedient.  
  
  
Segon  
Com a condicions addicionals per al desenvolupament del projecte, s'establixen les següents:  
1. Els residus admesos en la instal·lació seran els indicats en el projecte (fracció pesada resultant del procés de fragmentació de residus que contenen metalls, 19 10 06), o qualsevol altre codi LER que l'òrgan competent en matèria de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Totes les operacions de descàrrega i emmagatzematge dels residus gestionats, així com dels produïts, es realitzarà a l'interior de la nau. Es procedirà a la neteja periòdica de la zona de trànsit dels camions pel pati. Tot això a fi d'evitar l'arrossegament per la pluja de qualsevol tipus de brutícia o residus.  
3. En cas de vessament, haurà de procedir-se a la seua immediata neteja per mitjà de material absorbent que s'entregarà al gestor autoritzat. No es realitzarà cap tasca de neteja a l'interior de la nau per mitjà d'aigualeig ni mitjans que generen cap tipus d'aigües residuals, excepte en la zona de serveis (oficines, lavabos i zones per als empleats).  
4. Tots els residus emmagatzemats o produïts s'entregaran finalment a empresa autoritzada per a la seua gestió.  
5. S'incorporarà al programa de seguiment ambiental de la instal·lació el mesurament periòdic de les emissions a l'atmosfera (ximenera d'eixida dels filtres) i del soroll (auditoria acústica), en els termes establits per la legislació aplicable.  
6. Totes les mesures de control i seguiment ambiental de l'activitat de l'empresa es documentaran, a fi de justificar-ne la realització i conformar el pla de vigilància i seguiment ambiental.  
7. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra esta resolució, ja que és un acte de tràmit, no es pot interposar cap recurs; sense perjuí que procedisquen en via administrativa o judicial davant de l'acte, si és el cas, d'autorització del projecte.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
  
Quint  
D'acord amb la disposició transitòria primera de la Llei 21/2013, de 9 de desembre, d'Avaluació Ambiental, la regulació de la vigència de les declaracions d'impacte ambiental establida en l'article 43 de la Llei 21/2013 és aplicable a esta declaració d'impacte ambiental.  
  
  
València, 7 d'abril de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 19 de maig de 2016.- El director general de Medi Natural i d'Avaluació Ambiental: Antoni Marzo i Pastor.